左右生題名
作者：李石
朝代：宋

paragraphs: 蜀地雖遠天之涯，蜀人只隔一水巴。
自從文翁建此學，此俗化爲齊魯家。
泮林春風桑椹熟，集鼓坎坎聞晨撾。
諸生堂奧分左右，相比以立如排衙。
九牧之金充歲貢，搜出精礦遺其沙。
卿雲褒武皆蜀秀，虎豹各自雄鬚牙。
兩京得人廣數路，忍使丘中留子嗟。
不然題名百許輩，無一顯者何謂耶。
我亦典學老從事，試向坐中尋孟嘉。